**Cydymaith Ymchwil, Grymuso Menywod sy'n Ffoaduriaid yng Nghymru: Mynd i'r afael â Rhwystrau rhag Addysg a Chyflogaeth**

**Gwybodaeth am Ymchwil Grymuso Menywod sy'n Ffoaduriaid yng Nghymru**

Mae *Grymuso Menywod sy'n Ffoaduriaid yng Nghymru* yn gydweithrediad ymchwil unigryw rhwng Cyngor Ffoaduriaid Cymru a'r Brifysgol Agored, a’r nod yw ceisio newid a gwella mynediad at gyflogaeth ac addysg i fenywod sy'n ffoaduriaid ledled Cymru. Drwy ymchwil sy'n ystyriol o drawma, a gwaith ymgysylltu cynhwysol, bydd y prosiect yn cyd-greu adnoddau ac argymhellion ymarferol sydd â'r nod o leihau rhwystrau a gwella integreiddio, diogelwch ac urddas.

Mae'r ymchwil yn ymwneud â mwy na dim ond datgelu'r problemau y mae menywod yn eu hwynebu. Mae hefyd yn ymwneud â darparu atebion i rwystrau parhaus a mynd i'r afael â heriau polisi gydag ymchwil gadarn a dibynadwy sy'n seiliedig ar brofiad bywyd ymysg menywod sy'n ffoaduriaid.

**Y Swydd**

Mae'r fenter *Grymuso Menywod sy'n Ffoaduriaid yng Nghymru* yn cael ei harwain gan Athina Summerbell yn swyddfa Cyngor Ffoaduriaid Cymru yng Nghaerdydd, ac mae'r ymchwil yn cael ei harwain gan y Brifysgol Agored. Bydd yr ymchwilydd yn gweithio'n agos gyda Chyngor Ffoaduriaid Cymru i recriwtio cyfranogwyr ar gyfer yr ymchwil, a bydd yn cynnal grwpiau ffocws wyneb yn wyneb yng Nghaerdydd, Abertawe a Chasnewydd, yn ogystal â grwpiau ffocws ar-lein. Bydd hefyd yn cyd-ddylunio arolwg ar gyfer cyflogwyr a gweithwyr proffesiynol Addysg Bellach ac Addysg Uwch. Bydd yn nodi problemau ac atebion ac yn cyflwyno adroddiad ymchwil sy'n seiliedig ar dystiolaeth yn annibynnol, mewn cydweithrediad ag academyddion a phartneriaid y Brifysgol Agored. Bydd angen sgiliau rhyngbersonol, rheoli rhanddeiliaid a chyfathrebu cryf ar ddeiliad y swydd, yn ogystal â phrofiad a sgiliau ymchwil.

Bydd deiliad y swydd yn atebol i Marie Gillespie (Athro Cymdeithaseg) a bydd yn cyd-ddylunio ac yn cyflwyno'r ymchwil gyda hi. Bydd deiliad y swydd yn cael ei gefnogi gan Helen Thomas (Rheolwr Partneriaethau yn y Brifysgol Agored yng Nghymru), a bydd dan gontract yn swyddfa'r Brifysgol Agored yng Nghaerdydd, gyda thelerau ac amodau hybrid a phatrymau gweithio hyblyg, sy'n rhan o batrwm gweithredu arferol y Brifysgol Agored. Gall deiliad y swydd weithio o bell yn dibynnu ar ei leoliad neu ei sefyllfa, ond bydd disgwyl i’r unigolyn deithio rhywfaint er mwyn cynnal y grŵp ffocws a’r ymchwil arolygu, ac i fynychu cyfarfodydd.

**Y Prif Gyfrifoldebau**

**Nodi, rheoli a chyflawni ymchwil**

* Dylunio, darparu a dosbarthu ymchwil sy'n ymateb i anghenion menywod sy'n ffoaduriaid, rhanddeiliaid yn y sectorau cyflogaeth ac addysg, a llunwyr polisïau.
* Rheoli'r prosiectau cyfnewid gwybodaeth ac ymchwil mewn ffordd sensitif a diogel
* Cydweithio â chydweithwyr mewn sefydliadau partner, grwpiau ymchwil a chefnogi'r gwaith o feithrin gallu o fewn y prosiect.
* Datblygu syniadau ar gyfer cynhyrchu incwm ymchwil, a chyflwyno cynigion ymchwil manwl i uwch-gydweithwyr.
* Rheoli eich ymchwil a'ch gweithgarwch gweinyddol eich hun, a chefnogi'r gwaith o gydlynu a rheoli prosiectau yn ehangach.
* Dyfeisio strategaethau a chreu fforymau perthnasol i gyfleu canfyddiadau ymchwil, yn enwedig gwybodaeth a dealltwriaeth o rwystrau ac atebion allweddol, a defnyddio'r wybodaeth hon i hyrwyddo gweithgarwch ymchwil ac i gyfnewid gwybodaeth.

**Gweithio ar y cyd ac mewn partneriaeth**

* Defnyddio menter a chreadigrwydd i gyflawni'r ymchwil a rhannu gwybodaeth a syniadau gyda phartneriaid.
* Rheoli a sicrhau bod yr holl ymchwil yn cael ei gynnal yn unol â pholisi ac arferion moesegol y Brifysgol Agored
* Sefydlu a meithrin cysylltiadau cryf a chynaliadwy rhwng y Brifysgol Agored, Cyngor Ffoaduriaid Cymru, gweithwyr proffesiynol mewn sectorau perthnasol, a'r cymunedau llunio polisïau ac ymchwil ledled Cymru.
* Paratoi a llunio adroddiad ymchwil i'w gyhoeddi, a lledaenu gwaith gan ddefnyddio ffyrdd newydd a chreadigol o gyfleu syniadau i wahanol gynulleidfaoedd.
* Dylunio a hwyluso gweithdai grwpiau ffocws, cyfarfodydd bwrdd crwn a digwyddiadau gydag amrywiaeth o randdeiliaid.

**Adeiladu**

* Cefnogi'r gwaith o godi ymwybyddiaeth o ymchwil Cyngor Ffoaduriaid Cymru a'r Brifysgol Agored ymysg llunwyr polisïau, academyddion, sefydliadau polisi a rhwydweithiau ymchwil.
* Cyfrannu at weithgareddau sy'n gwella effaith ymchwil, ac ymgysylltu â nhw, fel ymgysylltu â sefydliadau polisi a chyfryngau lleol a chenedlaethol.

**Sgiliau a Phrofiad**

**Hanfodol:**

**Profiad a Gwybodaeth:**

* PhD mewn maes pwnc cysylltiedig.
* Gwybodaeth am faterion polisi mudo cyfredol yng Nghymru.
* Hanes cryf o gyfnewid ymchwil a/neu wybodaeth, a phrofiad o gynnal gwaith ymchwil; gan gynnwys tystiolaeth o ddylunio, gweithredu a lledaenu, mewn amgylchedd/maes polisi.
* Profiad o ddadansoddi data ansoddol, gan gynnwys sut i roi canfyddiadau'r ymchwil mewn cyd-destun o fewn dadleuon academaidd a pholisïau perthnasol
* Gallu amlwg i ymgysylltu, datblygu a chynnal perthynas ardderchog gyda grwpiau agored i niwed (menywod, ceiswyr lloches, ffoaduriaid), mudiadau cymunedol, grwpiau eiriolaeth, gweithwyr sifil, ymchwilwyr a pholisïau cyhoeddus.
* Gallu cyfathrebu'n effeithiol ac yn argyhoeddiadol – yn ysgrifenedig ac wyneb yn wyneb – gydag amrywiaeth eang o randdeiliaid mewnol ac allanol arbenigol ac anarbenigol, gan gynnwys gweithio ar y cyd ag ymarferwyr a/neu lunwyr polisïau.
* Llythrennedd cyfrifiadurol a chymhwysedd TGCh, ynghyd â’r gallu i gynhyrchu allbynnau hygyrch o ansawdd uchel sydd wedi'u hysgrifennu'n dda, a chyfathrebu â chynulleidfaoedd academaidd ac anacademaidd.
* Gallu meithrin cymhwysedd cyd-destunol yn gyflym mewn pynciau neu feysydd polisi anghyfarwydd.
* Tystiolaeth o'r gallu i weithio'n gyflym, gan gynhyrchu gwaith o safon y cytunwyd arni o fewn terfynau amser tynn, a chymryd cyfrifoldeb am eich elfennau gwaith eich hun o fewn fframwaith tîm.
* Ymrwymiad i bolisïau ac arferion cyfle cyfartal, a bod â dealltwriaeth ohonynt.

**Dymunol:**

* Dealltwriaeth o'r rhwystrau i ymchwil gyda grwpiau agored i niwed a'r materion moesegol cymhleth dan sylw, a chyfnewid gwybodaeth a dulliau ymarferol o'u goresgyn.
* Profiad o weithio mewn amgylchedd aml-sector.
* Profiad o reoli a chydweithio ar brosiectau ar y cyd â chymheiriaid academaidd a/neu gydweithwyr.

Mae'r Brifysgol Agored wedi ymrwymo i gydraddoldeb, amrywiaeth a chynhwysiant, ac adlewyrchir hyn yn ein cenhadaeth i fod yn agored i bobl, lleoedd, dulliau a syniadau. Ein nod yw meithrin amgylchedd amrywiol a chynhwysol er mwyn i bawb yng nghymuned y Brifysgol Agored allu cyflawni eu potensial.  Rydyn ni’n cydnabod bod gwahanol bobl yn dod â gwahanol safbwyntiau, syniadau, gwybodaeth a diwylliant, a bod y gwahaniaeth hwn yn dod â chryfder mawr.  Rydyn ni’n ymdrechu i recriwtio, cadw a datblygu gyrfaoedd cronfa amrywiol o fyfyrwyr a staff, ac yn enwedig annog ceisiadau gan bob grŵp a dangynrychiolir. Ein nod hefyd yw gwneud Y Brifysgol Agored yn weithle cefnogol i bawb drwy ein polisïau, ein gwasanaethau a’n rhwydweithiau staff.

